IN NOMINE PATRIS ET FILII ET SPIRITUS SANCTI. Quia mortalium pectoribus longe major inest cupiditas auferendi aliena, quam largitas tribuendi quę sua sunt, necessario cogimur litterarum inserere monimentis, elemosinas precedentium, ad repressionem et condempnationem avaricię posterorum. Quo igitur ordine, SANCTUS BENIGNUS ea quę possidet in villa quam Casnedum nominant adquisierit, notificamus presentibus et futuris. [I] Potestatem itaque villę supranominatę tenuit quidam Vuido*, cognomine Dives, qui habuit filium nomine Vualterium*; cujus scilicet Vualterii filiam sumpsit in matrimonio Tetbaldus* de Belno, vice comes Divionensis; de hoc autem Tetbaldo et de ista uxore ejus fuit orta quędam puella, quam sumpsit in uxorem Josbertus* de Castellione; post hęc uxor supradicti Tetbaldi, cum permissu viri sui, apud Lariacum monachari disposuisset, rogavit eundem virum suum et generum suum supra nominatum, et filiam suam, cujus supra meminimus, ut potestatem Casnedi, causa ejus, concederent Deo et sancto Benigno, sicut ipsi eam tenebant et habebant; cumque hoc ab eis optinuisset, ipsa quidem donum fecit, pro eo scilicet, quia posessio illa de ejus capite erat: illi autem laudaverunt, maritus videlicet, gener et filia. [II] His ita patratis, Otbertus* de Tilę Castro possessionem illam calumpniari cepit, pro eo scilicet quod uxor sua ex illa progenie esset; qui, cum multa ob hoc placita contra monachos habuisset, tandem, apud Casnedum, cum abbate, domno scilicet Jarentone, constitutus, quicquid eatenus inibi calumpniatus vel juste vel injuste fuerat, ex toto vuirpivit. Supradictus autem abbas, assumpto monacho suo Vuidone de Bar, misit eum ad uxorem jam fati Otberti, ut et ipsa laudaret quod fecerat maritus suus: quod et fecit, presente ipso viro suo et Benzone presbytero, et Amalrico quodam, et ex parte monachi presente Pontio Erleio, et Rotberto Ogdeleio. [III] Hac calumpnia ita sopita, Gerardus* de Dusmis et fratres ejus |  | calumpniati sunt, ex parte cujusdam Vuidonis de Sancto Paulo, qui fuerat consanguineus ipsorum, partem ipsius villę, et nominatim mansum Martini, et ipsum cum uxore filiisque ejus; cumque ad placitum sepe venire vocati nollent, tandem resipiscentes, in capitulum Divionense venientes, quicquid vel juste vel injuste in jam dicta villa calumpniabantur, ex toto coram monachis vuirpiverunt. [IV] Warnerius* quoque, et frater ejus Rustikellus* de Beria, habebant ibi unum mansum, quod dederunt sancto Benigno, in presentia Vuidonis*, comitis Saliciensis, et Hilberti* vice comitis: affuit ibi etiam serviens ille, qui idem mansum tenebat, cognomento Bruticius, qui et ipse hoc laudavit. [V] Ecclesiam ipsius villę tenebat Vuarnerius* canonicus Linguonensis, abbas Sancti Stephani Divionensis, qui et ipse reddidit eam in manu episcopi Linguonensis; et episcopus dedit eam sancto Benigno per manum domni Jarentonis abbatis. Terciam partem ipsius ęcclesię tenebat in beneficio Vuido* de Oseleio, qui et ipse prius quidem calumpniatus est, postea vero laudavit. Verumtamen eandem terciam partem ęcclesię tenebant de supradicto Vuidone Constantius de Iz et Amalricus* de Tilę Castro; cumque et horum calumpnia repressa fuisset, et ipsis laudantibus pax data putaretur, ecce subito, quasi ex inproviso, in medium prosilivit alia calumpnia, quam objecit Beraldus quem cognominabant Busionem, et quem re vera busionem esse constaret; cumque et ipse diutius obstitisset, tandem in capitulum Divionense veniens, quod obiciebat dimisit, societatem fratrum accepit, eo tenore ut, cum moreretur, si Divioni corpus ejus afferretur, honorifice sepeliretur: ipse calumpniabatur eandem terciam partem ęcclesię, quam Vuidonem tenere de Oseleio diximus. [VI] Lambertus* etiam de Blaseio, frater Vuarnerii suprafati kanonici, cum et ipse diutissime calumpniatus fuisset, post multa placita, tandem resipuit et laudavit; et quicquid vel juste vel injuste obiciebat, seposuit. Itaque, post tot et tanta dominia, post tot et tanta discrimina, in unius domini, sancti scilicet Benigni, jus atque dominium Casnedus villa, et ipsius villę ecclesia, cum omnibus quę ad eam pertinent, devenit, labore et industria domni abbatis Jarentonis et Vuidonis de Bar, ipsius ęcclesię monachi. Acta sunt hęc, regnante in Francorum regno Phylippo* rege, pontificium Linguonensium tenente Rotberto pontifice, abbatiam Divionensium gubernante domno Jarentone abbate. Quibus omnibus interfuerunt: Vuido de Bar, Hugo* de Belna et Antelmus*, frater ejus.